[pic] | EUROOPAN YHTEISÖJEN KOMISSIO |

Bryssel 27.5.2008

KOM(2008) 320 lopullinen

2008/0107 (CNS)

Ehdotus

NEUVOSTON PÄÄTÖS

jäsenvaltioiden valtuuttamisesta ratifioimaan, Euroopan yhteisön edun vuoksi, kalastusalan työtä koskeva Kansainvälisen työjärjestön vuoden 2007 yleissopimus (yleissopimus nro 188)

(komission esittämä)

PERUSTELUT

1. EHDOTUKSEN TAUSTA |

Ehdotuksen perustelut ja tavoitteet Kansainvälisen työjärjestön, jäljempänä ’ILO’, kalastusalan työtä koskeva yleissopimus nro 188, jäljempänä ’yleissopimus nro 188’, hyväksyttiin kesäkuussa 2007 kansainvälisen työkonferenssin 96. istunnossa. Yleissopimuksen nro 188 antaminen kävi välttämättömäksi sen jälkeen, kun helmikuussa 2006 oli annettu merityötä koskeva konsolidoitu ILO:n yleissopimus, jäljempänä ’merityötä koskeva yleissopimus’[1]. Kalastusala jäi tämän yleissopimuksen soveltamisalan ulkopuolelle. Kansainvälinen työtoimisto ja ILO:n kolmikantayhteistyön osapuolet (hallitukset, työnantajat, työntekijät) alkoivat vuonna 2003 työskennellä saadakseen kalastusalalla aikaan ajantasaisen ja kattavan kansainvälisen työnormin, joka tarjoaisi asianmukaisen suojan kalastajille kautta maailman ja joka ratifioitaisiin laajalti. Yleissopimuksella nro 188 pyritään vahvistamaan kansainväliset vähimmäisvaatimukset kalastusalalla. Näin ollen sillä tarkistetaan kalastajien vähimmäisikää koskevaa vuoden 1959 yleissopimusta (nro 112), kalastajien lääkärintarkastuksia koskevaa vuoden 1959 yleissopimusta (nro 113), kalastajien työsopimuksia koskevaa vuoden 1959 yleissopimusta (nro 114) ja laivaväen asuntoja kalastusaluksessa koskevaa vuoden 1966 yleissopimusta (nro 126); se kattaa lisäksi muitakin tärkeitä näkökohtia kuten työterveyden ja -turvallisuuden, miehityksen ja lepoajat, miehistöluettelon, kotiuttamisen, työhönoton ja työnvälityksen, sosiaaliturvan sekä määräysten noudattamisen ja täytäntöönpanon. Yleissopimuksen nro 188 lisäksi kansainvälinen työkonferenssi antoi kesäkuussa 2007 kalastusalan työtä koskevan suosituksen nro 199. Vuoden 2007 yleissopimuksen päätarkoitus on turvata ja säilyttää kalastusalan tasapuoliset toimintaedellytykset edistämällä kalastajien asianmukaisia elin- ja työoloja sekä lisäämällä maailmanlaajuisten kilpailuedellytysten oikeudenmukaisuutta ja näiden tavoitteiden kautta korjata monien merityötä koskevien yleissopimusten vähäistä ratifiointiastetta. EU osallistui intensiivisesti neuvotteluihin ja yleissopimuksen nro 188 viimeistelyyn EU:n koordinoinnin avulla. ILO:n määräysten ja yhteisön säännöstön yhdenmukaisuutta ja yhteensopivuutta on seurattu yhteensovitetusti EU:ssa vuosina 2004, 2005 ja 2007 käydyissä neuvotteluissa. Tämä on ollut erityisen tärkeää eräillä yleissopimuksen aloilla, jotka kuuluvat yhteisön yksinomaiseen toimivaltaan. Tällainen ala on varsinkin sosiaaliturvajärjestelmien yhteensovittaminen, joka perustuu EY:n perustamissopimuksen 42 artiklan nojalla 14. kesäkuuta 1971 annettuun neuvoston asetukseen (ETY) N:o 1408/71 sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä. Asetuksen (ETY) N:o 1408/71 13 artiklan 2 kohdan c alakohdassa ja 14 artiklan b alakohdassa annetaan erityisiä säännöksiä merenkulkijoista ja kalastajista. Asetuksen (ETY) N:o 1408/71 soveltamisala ulotettiin koskemaan kolmansien maiden kansalaisia 14. toukokuuta 2003 annetulla asetuksella (EY) N:o 859/2003. Kyseisessä asetuksessa vahvistetaan kolmansien maiden kansalaisiin sovellettavat säännöt ja turvataan heille samat sosiaaliturvaoikeudet kuin unionin kansalaisilla on näiden liikkuessa EU:ssa. Asetus (ETY) N:o 1408/71 korvataan aikanaan 29. huhtikuuta 2004 annetulla Euroopan parlamentin ja neuvoston asetuksella (EY) N:o 883/2004 sosiaaliturvajärjestelmien yhteensovittamisesta, kunhan uusi täytäntöönpanoasetusta koskeva ehdotus on hyväksytty. ILO:n asiakirjan mukaan lippuvaltio ja asuinvaltio vastaavat sosiaaliturvan eri alueista, mutta EY:n lainsäädännön mukaan olisi sovellettava pääsääntöisesti lippuvaltion sosiaaliturvalainsäädäntöä asetusten (ETY) N:o 1408/71 ja (EY) N:o 883/2004 mukaisesti. Vuoden 2007 yleissopimuksen ja sosiaaliturvajärjestelmien yhteensovittamista koskevan yhteisön säännöstön välisten mahdollisten oikeudellisten ristiriitojen sääntelemiseksi tekstiin lisättiin suojalauseke (37 artikla). Tämän lausekkeen tarkoituksena on turvata ja varmistaa sosiaaliturvajärjestelmien yhteensovittamista koskevan EY:n lainsäädännön ensisijaisuus siinä tapauksessa, että yleissopimuksen ja EU:n säännöt eroavat toisistaan. Asiassa AETR omaksutun yhteisön tuomioistuimen ulkoista toimivaltaa koskevan oikeuskäytännön mukaan jäsenvaltiot eivät voi ratifioida vuoden 2007 yleissopimusta ilman yhteisön valtuutusta, koska siihen sisältyvät sosiaaliturvajärjestelmien yhteensovittamista koskevat määräykset vaikuttavat yhteisön yksinomaiseen toimivaltaan kyseisellä alalla. Tämän vuoksi ja jotta voitaisiin turvata perustamissopimuksessa määrätyn yhteisön ja jäsenvaltioiden välisen toimivallan jaon toteutuminen, komissio ehdottaa, että neuvosto valtuuttaisi jäsenvaltiot ratifioimaan yleissopimuksen nro 188 yhteisön edun vuoksi. |

Yleinen tausta Yleissopimus nro 188 noudattaa ILO:n tehtävänasettelua, johon kuuluu kalastusalan kansainvälisten työnormien vahvistaminen kalastajien asianmukaisten työolojen edistämiseksi. Yleissopimuksessa nro 188 otetaan huomioon se, että kalastajat tarvitsevat alan erityisluonteen ja sen erityisten työ- ja elinolojen vuoksi erityistä suojelua. Yleissopimus sisältää yhdeksän erillistä normien ryhmää: (I) määritelmät ja soveltamisala, (II) yleiset periaatteet, (III) kalastusaluksilla työskentelyä koskevat vähimmäisvaatimukset, (IV) palvelusehdot, (V) majoitus ja ruoka, (VI) sairaanhoito, terveyden suojelu ja sosiaaliturva, (VII) määräysten noudattaminen ja täytäntöönpano, (VIII) liitteiden I, II ja III muuttaminen sekä (IX) loppumääräykset. Yleissopimuksen nro 188 täytäntöönpano edellyttää sekä lippuvaltioiden että satamavaltioiden ottavan käyttöön määräysten noudattamiseen ja täytäntöönpanoon tähtäävän järjestelmän. Yleissopimukseen sisältyy lisäksi lauseke, jonka tarkoituksena on varmistaa, että niiden valtioiden alukset, jotka eivät ole ratifioineet yleissopimusta, eivät saa suotuisampaa kohtelua kuin yleissopimuksen ratifioineen valtion lipun alla purjehtivat kalastusalukset. EY:n perustamissopimuksen 42, 71, 137 ja 138 artiklan nojalla on annettu runsaasti yhteisön säännöstöä useissa merityötä koskevan yleissopimuksen soveltamisalaan kuuluvissa kysymyksissä. Suurin osa tekstiin sisältyvistä määräyksistä liittyy jaetun toimivallan aloihin, joihin vuoden 2007 yleissopimus vaikuttaa. Yhteisön toimivaltaa on harjoitettu muun muassa työoikeuden, työolojen, turvallisuuden ja terveyden suojelun, majoituksen sekä kalastusalusten rakentamista ja ylläpitoa koskevien turvallisuusvaatimusten aloilla. Kolmansien maiden kanssa tehtyihin EU:n kalastuskumppanuussopimuksiin sisältyy lisäksi sosiaalilauseke, jossa viitataan ILO:n normeihin. Meripolitiikkaa koskevassa EU:n sinisessä kirjassa (Euroopan unionin yhdennetty meripolitiikka) kannatetaan merenkulkualojen kansainvälisten työskentelyä koskevien yleissopimusten, kuten yleissopimuksen nro 188, ratifiointia ja soveltamista. |

Voimassa olevat aiemmat säännökset Ehdotuksessa käsiteltävällä alalla ei ole voimassa olevia säännöksiä. |

Johdonmukaisuus suhteessa unionin muuhun politiikkaan ja muihin tavoitteisiin Ei sovelleta. |

2. KUULEMISET JA VAIKUTUSTEN ARVIOINTI |

Intressitahojen kuuleminen |

Ei aihetta. |

Asiantuntijatiedon käyttö |

Ulkopuolista asiantuntemusta ei tarvittu. |

Vaikutusten arviointi Ei aiheellinen. Ei ole myöskään tarpeen harkita eri vaihtoehtoja. |

3. EHDOTUKSEEN LIITTYVÄT OIKEUDELLISET NÄKÖKOHDAT |

Ehdotetun toimen lyhyt kuvaus Yhteisön sääntöjen soveltaminen yleissopimuksen nro 188 aloilla olisi turvattava ja muun maailman olisi annettava selvästi ymmärtää yhteisön pitävän niin yleissopimusta nro 188 kuin kalastajien työ- ja elinoloja tärkeinä. Toisin kuin muilla kansainvälisillä foorumeilla ILO:n toimintasääntöihin ei sisälly virallista allekirjoitusprosessia ennen ratifiointia. ILO:ssa allekirjoituksen korvaa hyväksymiseen johtava äänestysmenettely, joka vastaa allekirjoittamista. Tarkasteltavana oleva yleissopimus hyväksyttiin kansainvälisessä työkonferenssissa äänestyksellä 14. kesäkuuta 2007, mutta se ei ole vielä tullut voimaan. Vaikka ainoastaan valtiot voivat liittyä yleissopimukseen, komissio oli Euroopan yhteisön puolesta tiiviisti – Euroopan unionin koordinaation ansiosta – mukana yleissopimuksen valmisteluissa ja siitä käytävissä neuvotteluissa. Koska ILO on luonteeltaan kolmikantainen järjestö, yleissopimuksesta nro 188 käytyihin neuvotteluihin osallistui sekä valtioiden että työnantajien ja työntekijöiden edustajia, jotka äänestivät sen hyväksymisestä. Komissio lisäksi helpotti EU:n koordinointia järjestämällä yhteistyössä EU:n puheenjohtajavaltion kanssa jäsenvaltioiden asiantuntijoiden kokouksia sekä EU:n ja kansainvälisten työmarkkinaosapuolten kuulemisia. Komissio oli mukana aktiivisena tarkkailijana. Olisi huomattava, että tämän yleissopimuksen on välttämätöntä tulla voimaan mahdollisimman pian. Ottaen huomioon, että sosiaaliturvajärjestelmien yhteensovittaminen kuuluu yhteisön toimivaltaan, jäsenvaltiot eivät voi ratifioida yleissopimusta ilman yhteisön valtuutusta. Komissio ehdottaa, että neuvosto valtuuttaisi jäsenvaltiot ratifioimaan yleissopimuksen nro 188 yhteisön edun vuoksi. Tämän takia ehdotetussa päätöksessä valtuutetaan jäsenvaltiot toteuttamaan viipymättä kaikki ratifioimisen edellyttämät toimet ja kannustetaan niitä tähän. |

Oikeusperusta EY:n perustamissopimuksen 42 artikla. |

Toissijaisuusperiaate Ehdotus kuuluu yhteisön yksinomaiseen toimivaltaan. Tämän vuoksi toissijaisuusperiaatetta ei sovelleta. |

Suhteellisuusperiaate Ehdotus on suhteellisuusperiaatteen mukainen seuraavista syistä. |

Ei aiheellinen. |

Ei aiheellinen. |

Sääntelytavan valinta |

Ehdotettu sääntelytapa: muu. |

Muut sääntelytavat eivät olisi riittäviä seuraavista syistä: Ei aiheellinen. |

4. TALOUSARVIOVAIKUTUKSET |

Ehdotuksella ei ole vaikutuksia yhteisön talousarvioon. |

5. LISÄTIEDOT |

Ehdotuksen yksityiskohtaiset perustelut Ei aiheellinen. |

2008/0107 (CNS)

Ehdotus

NEUVOSTON PÄÄTÖS

jäsenvaltioiden valtuuttamisesta ratifioimaan, Euroopan yhteisön edun vuoksi, kalastusalan työtä koskeva Kansainvälisen työjärjestön vuoden 2007 yleissopimus (yleissopimus nro 188)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 42 artiklan yhdessä 300 artiklan 2 kohdan ensimmäisen alakohdan ensimmäisen virkkeen ja 3 kohdan ensimmäisen alakohdan kanssa,

ottaa huomioon komission ehdotuksen[2],

ottaa huomioon Euroopan parlamentin lausunnon[3]

sekä katsoo seuraavaa:

(1) Kansainvälisen työjärjestön, jäljempänä ’ILO’, yleissopimus nro 188 kalastusalan työstä, jäljempänä ’yleissopimus’, hyväksyttiin 14 päivänä kesäkuuta 2007 ILO:n kansainvälisen työkonferenssin merenkulkualaa käsittelevässä istunnossa, joka pidettiin Genevessä ja jossa kaikki EU:n jäsenvaltioiden valtuuskunnat äänestivät hyväksymisen puolesta.[4]

(2) Yleissopimuksella on suurta merkitystä kansainvälisellä kalastusalalla, koska sillä edistetään kalastajien ihmisarvoista työtä ja parannetaan kalastusalusten omistajien kilpailuedellytyksiä, minkä vuoksi on toivottavaa, että sopimuksen määräykset pannaan täytäntöön mahdollisimman pian.

(3) Komissio, neuvosto ja Euroopan parlamentti edistävät sellaisten työtä koskevien kansainvälisten yleissopimusten ratifiointia, jotka ILO on luokitellut ajan tasalla oleviksi, sillä näin edistetään EU:n pyrkimyksiä edistää ihmisarvoista työtä kaikille EU:ssa ja EU:n ulkopuolella.[5]

(4) ILO:n peruskirjan 19 artiklan 8 kohdan mukaan mikään konferenssin hyväksymä yleissopimus tai suositus tai jäsenen ratifioima yleissopimus ei missään tapauksessa saa vaikuttaa mihinkään lakiin, ratkaisuun, tapaan tai sopimukseen, jolla turvataan kyseessä oleville työntekijöille suotuisammat olosuhteet kuin yleissopimuksessa tai suosituksessa.

(5) Jotkin yleissopimuksen määräykset kuuluvat yhteisön yksinomaiseen toimivaltaan sosiaaliturvajärjestelmien yhteensovittamisen alalla.

(6) Yhteisö ei voi ratifioida yleissopimusta, koska ainoastaan jäsenvaltiot voivat liittyä siihen.

(7) Neuvoston olisi sen vuoksi valtuutettava ne jäsenvaltiot, joita perustamissopimuksen 42 artiklaan perustuvat sosiaaliturvajärjestelmien yhteensovittamista koskevat yhteisön säännöt sitovat, ratifioimaan yleissopimus yhteisön edun vuoksi ja tässä päätöksessä vahvistetuin edellytyksin,

ON TEHNYT TÄMÄN PÄÄTÖKSEN:

1 artikla

Jäsenvaltiot valtuutetaan ratifioimaan yhteisön toimivaltaan kuuluvilta osin 14 päivänä kesäkuuta 2007 hyväksytty kalastusalan työtä koskeva Kansainvälisen työjärjestön yleissopimus.

2 artikla

Jäsenvaltioiden tulisi toteuttaa tarvittavat toimet yleissopimuksen ratifiointikirjojensa tallettamiseksi Kansainvälisen työtoimiston pääjohtajan huostaan mahdollisimman pian ja mielellään ennen 31 päivää joulukuuta 2012. Neuvosto tarkastelee ratifioinnin edistymistä uudelleen ennen tammikuuta 2012.

3 artikla

Tämä päätös on osoitettu jäsenvaltioille Euroopan yhteisön perustamissopimuksen mukaisesti.

Tehty Brysselissä päivänä kuuta .

Neuvoston puolesta

Puheenjohtaja

[1] Neuvosto valtuutti jäsenvaltiot ratifioimaan merityötä koskevan yleissopimuksen 7. kesäkuuta 2007 tehdyllä päätöksellä 2007/431/EY (EUVL L 161, 22.6.2007, s. 63).

[2] EUVL C […], […], s. […].

[3] EUVL C […], […], s. […].

[4] ILO, International Labour Conference, Provisional Record, Ninety-sixth Session, Geneva, 2007 nr. 12 and nr. 25.

[5] KOM(2006) 249 lopullinen ja SEC(2006) 643; neuvoston päätelmät 30 päivänä marraskuuta – 1 päivänä joulukuuta 2006, 2767. istunto; Euroopan parlamentin päätöslauselma, annettu 23 päivänä toukokuuta 2007, ihmisarvoisesta työstä kaikille.